作者:儲光羲
標題:同諸公送李雲南伐蠻
內容:昆明濱滇池，蠢爾敢逆常。天星耀鈇鑕，吊彼西南方。塚宰統元戎，太守齒軍行。囊括千萬裡，矢謨在廟堂。耀耀金虎符，一息到炎荒。搜兵自交趾，茇捨出瀘陽。群山高嶄巖，淩越如鳥翔。封豕驟跧伏，巨象遙披攘。回溪深天淵，揭厲逾舟梁。玄武掃孤蜮，蛟龍除方良。雷霆隨神兵，硼磕動穹蒼。斬伐若草木，系縲同犬羊。餘醜隱弭河，啁啾亂行藏。君子惡薄險，王師恥重傷。廣車設罝梁，太白收光芒。邊吏靜縣道，新書行紀綱。劍關掉鞅歸，武弁朝建章。龍樓加命服，獬豸擁秋霜。邦人頌靈旗，側聽何洋洋。京觀在七德，休哉我神皇。